Document ID: 31986R3485

*****
ΚΑΝΟΝΙΣΜΟΣ (ΕΟΚ) αριθ. 3485/86 ΤΗΣ ΕΠΙΤΡΟΠΗΣ
της 14ης Νοεμβρίου 1986
που τροποποιεί τον κανονισμό (ΕΟΚ) αριθ. 2226/78 σχετικά με τις λεπτομέρειες εφαρμογής των μέτρων παρέμβασης στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 6 παράγραφος 5 στοιχείο δ),
τον κανονισμό (ΕΟΚ) αριθ. 1345/86 του Συμβουλίου της 6ης Μαΐου 1986 για τον καθορισμό, για την περίοδο εμπορίας 1986/87, της τιμής προσανατολισμού και της τιμής παρέμβασης για τα χονδρά βοοειδή (3), και ιδίως το άρθρο 3 σημείο 5 στοιχείο β),
Εκτιμώντας:
ότι ο κανονισμός (ΕΟΚ) αριθ. 1557/82 της Επιτροπής της 17ης Ιουνίου 1982 σχετικά με την κοινοτική διαπίστωση των τιμών της αγοράς με βάση την κλίμακα κατατάξεως των σφαγίων χονδρών βοοειδών (4) αντικαταστάθηκε από τον κανονισμό (ΕΟΚ) αριθ. 3310/86 της Επιτροπής (5)· ότι πρέπει, κατά συνέπεια, να προσαρμοστούν οι διατάξεις του κανονισμού (ΕΟΚ) αριθ. 2226/78 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 1375/86 (7) που αναφέρεται στον κανονισμό (ΕΟΚ) αριθ. 1557/82·
ότι πρέπει να διευκρινιστούν ορισμένες λεπτομέρειες για την εφαρμογή της εθνικής διακοπής των αγορών που αναφέρεται στο άρθρο 3 σημείο 4 του κανονισμού (ΕΟΚ) αριθ. 1345/86·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2226/78 τροποποιείται ως εξής:
1. Στο άρθρο 3, η παράγραφος 2 αντικαθίσταται από το ακόλουθο κείμενο:
«2. Η διαπίστωση των μέσων κοινοτικών τιμών αγοράς που αναφέρονται στο άρθρο 3 του κανονισμού (ΕΟΚ) αριθ. 1345/86 του Συμβουλίου (1) πραγματοποιείται με τους όρους που προβλέπονται στον κανονισμό (ΕΟΚ) αριθ. 3310/86 της Επιτροπής (2).
(1) ΕΕ αριθ. L 119 της 8. 5. 1986, σ. 37.
(2) ΕΕ αριθ. L 305 της 31. 10. 1986, σ. 28.»
2. Στο άρθρο 3, προστίθεται η ακόλουθη παράγραφος:
«5. Η εθνική ή περιφερειακή διακοπή των αγορών μπορεί να αποφασιστεί σύμφωνα με το άρθρο 3 σημείο 4 του κανονισμού (ΕΟΚ) αριθ. 1345/86 όταν η τιμή αγοράς, για ένα ή περισσότερα κράτη μέλη ή σε περιφέρεια κράτους μέλους για ποιότητες ή ομάδες ποιοτήτων, είναι ανώτερη από την τιμή αγοράς στην παρέμβαση, λαμβανομένου ιδίως υπόψη του διαπιστωμένου επιπέδου τιμής αγοράς και του όγκου των ενδεχομένων αγορών· η εκ νέου αποκατάσταση των αγορών αυτών αποφασίζεται το ταχύτερο όταν η τιμή αγοράς πέφτει κάτω από την τιμή αγοράς στην παρέμβαση.
Για την εφαρμογή του πρώτου εδαφίου, η μέση τιμή αγοράς μιας ομάδας ποιοτήτων ισούται σε ένα κράτος μέλος με τον μέσο όρο των τιμών αγοράς για καθεμία από τις ποιότητες αυτές που σταθμίζονται μεταξύ τους με βάση τη σχετική σπουδαιότητά τους σε εθνικό πλαίσιο.»
3. Στο άρθρο 18 παράγραφος 2, προστίθεται το ακόλουθο εδάφιο:
«Ωστόσο, όταν οι αγορές αφορούν ποιότητες των οποίων η τιμή αγοράς υπερβαίνει την τιμή αγοράς στην παρέμβαση, η προθεσμία για τη διαβίβαση των πληροφοριών που αναφέρονται στο στοιχείο α) δεν μπορεί να υπερβαίνει τις πέντε εργάσιμες ημέρες.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 13 Νοεμβρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Νοεμβρίου 1986.

Labels: 0
3
17